बोर्ड आफ डायरेक्टर की बैठक में उठाएंगे तेनु नहर की स्थिति
बोकारोस्टील के लाइफ लाइन तेनु-बोकारो नहर की जर्जर स्थिति को सेल के बोर्ड आफ डायरेक्टर की बैठक में उठाएंगे। इसके विकल्प पर अपने सुझाव भी बोकारो के लोगों से बात कर देंगे। यह कहना है सेल निदेशक मंडल के सदस्य स्वतंत्र निदेशक डा. समर कुमार सिंह का। वे शनिवार को बोकारो निवास में पत्रकारों से बात कर रहे थे। उन्होंने कहा कि डयूटी के दौरान कार्य स्थल से भाग जाने वालों की सूची बनवाएंगे और उनके खिलाफ कार्रवाई कराई जाएगी। पूरे सेल में कार्यसंस्कृति में बदलाव के लिए योजनाएं बनाई जाएंगी। उन्होंने कहा कि पहले राष्ट्र हित, फिर संस्थान हित और अंत में मजदूर हित के लिए काम किया जाएगा। बोकारो स्टील की स्थिति में निरंतर कैसे सुधार हो, यह प्लांट मुनाफे में जाए इसके लिए प्रयास किया जाएगा।
बोकारो में बहुत बड़ा क्षेत्र है। यहां की जमीन का उपयोग किया जाएगा। शहर को और ज्यादा व्यवस्थित बनाने के लिए बोर्ड आफ डायरेक्टर की मीटिंग में अपने सुझाव देंगे, क्योंकि झारखंड में रांची के बाद बोकारो में विकास की अपार संभावनाएं हैं। उन्होंने कहा कि ठेका मजदूरों के समान काम के लिए समान वेतन पर बोकारो के सीईओ से बात करेंगे।
स्वतंत्र निदेशक डाॅ. सिंह ने कहा कि जिस तरह से मल्टी नेशनल कंपनियां अपने उत्पादों का प्रचार करती हैं उसी तरह सेल भी अपने उत्पाद का प्रचार होर्डिंग्स लगाकर करे। अन्य जो प्रचार के माध्यम हैं उनके सहारे करे। हर किसी की जिंदगी से जुड़ा है सेल इसे चरितार्थ करने के लिए यह जरूरी है। सेल को आम जनता से सीधे जोड़ा जाएगा। इसकी खूबियों को बताया जाएगा। बोकारो में मानव जीवन को और समुन्नत बनाने के लिए बीएसएल के विस्तारीकरण और आधुनिकीकरण पर जोर दिया जाएगा। प्रेस कांफ्रेंस में इनके साथ अनिल कुमार, बिंदा सिंह, राजेंद्र विश्वकर्मा, भैया प्रीतम, ललन कुमार, रामसुमेर सिंह, योगेंद्र प्रसाद कृष्णा कुमार आदि थे।
बोकारो निवास में पत्रकारों से बात करते डॉ. समर कुमार और अन्य।
hin_Deva hin_Deva hin_Deva hin_Deva hin_Deva